- Wahyu
- <
- 18
- >

18
Babel magaa mee pedeo kiyaata kuwa deeta menaa
1 Kiyoo kaama anii deeyaa naaki malaikat bagee mée ena miya epoo to wodoo kaama isigi. Wa me pesee da mee esee ebo, wa me asii-sege siyaa agiyoo agoo da kuwa me uwoo to, magaa to uduma wogaamaaga. 2 Wa me mena ebo kaa wegaano,
"Bogomega nao, ebo kota magaa Babel mee bogomega nao.
Mee api damaa to mee ko paa totaa see yoo kega, esee pedeo see paa tomaa-tomaa yuwa me koogo ometaa see yoo kega,*Babel magaa mee ko pedeo see api damaa to ebea-ebea, magaa da kaa pedeo iyee-payee ebea-ebea mee. Mée tomaa yuwa mée eebaa okoo kuwa pedeo iyee-payee kuwa me okoo me ou-ou dimi kaa umiwoo, toowoo taatagea, bedaa Yesus yaato bagee wegee-wegee taatagea. Kiya kuwa uduma Ogatamee me taa kiyaatagi, ebo kota magaa bugumiyaayaa see see mokoo, see ebea-ebea mee.
se notaa bedoo yuwa ma, se notaa wodaa yuwa miya kisee be gaayaa agiyoo kuwa uduma me omegee yoo kega.
3 Kisee ukuwaanega mee ko tobaaka ou see apii ena me boomagaa see uwoo mée nuyaayaa mokoo
mée tomaa yuwa okoo me mee api damaa to me uwoo kuwa noomaata kaama pedeo kedaa seta.
Bedaa tobaaka taayaa mokoo magaa da kaa ebo tookee bagee kuwa miya okoo me mee apii to me pedeo ou gaayaa agiyoo kuwa epo enaataa ukuwawoo seta.
Bedaa uwoo to, magaa to agiyoo-pagiyoo pe-doogee taa see bagee kuwa miya okoo me mee apii to me ou dimi-pami kuwa maseta kemaata senawii keta.
Kisee kemaata mee ebo kota magaa mee bogomega nao" see menaa wegagi.Why 14:8
4 Kuwa kaboo da epoo to wodoo kaama mena wuu ena miya anii yeetaa, mee ko kisee:
"Ikii Ni me bagee kuwa mee apii to paagoo kaama peeweei,
wa me pedeo ukuwayaa agiyoo kuwa ikii miya epo enaataa se ukuwasea yoka se eetooi,
wa kaa pedeo meaniyaa agiyoo kuwa ikii kaa miya kisee meaniyaa yoka wa too pe-wigintagaai.Yes 52:11, 2Kor 6:17
5 Wa me pedeo ukuwagee seta agiyoo kuwa maamaa eebaa, asii-kutu-kutu taa see epoo to kaa too nakimega.
Kuwa uduma Ogatamee me se gaabuu seta waa pedeo kiyaapi yoka ikii wa paagoo kaama peeweei.
6 Eto ko mee apii to me mée tomaa pedeo ukuwayaabuu seta see see kisee miya wa me pedeo ukuwataa to mokoo da manii,
wa me pedeo ukuwagee seta agiyoo yuwa doodoo kaagaa wiya ma waa modee masii.
Bedaa wa me otaawee yiba mée pedeo kiyaayaa uwoo aatogo-maatogo naadi kaama mée tomaa nuyaabuu seta see see
kisee miya otaawee yiba pedeo uwoo kaagaa wiya ma aatogo-maatogo naadi kaama waa nuyaai.
7 Waa ekaato ebo ekeata wa me ou see gaayaa agiyoo-pagiyoo yuwa kaa too ede ma, ede ma omegee, toogee seta doodoo
eto ko waa ae-wae, boodi abaayaa agiyoo kuwa waa manii.
Wa me dimi yiba gaano, 'Anii ko ebo tookee apii, anii miyaa apii to se,
anii ae-wae, dimi gaagaa see kaa se umiwoo taapa' see gaawoo seta.
8 Kuwa me kemaata egapii ena too too yiba se-pedeo, we-pedeo eebaa wa kaa medaa taata.
Mée booyaa ikiyoo ma, ae-wae, dimi gaagaa ma, naadi ebo, kisee agiyoo kuwa wa kaa meanee naadi kaama biyaa kaa pooneepeasiita.
Mee api damaa to wigintaata pedeo kiyaayaa Mée Tuhan Ogatamee Wa me pesee da mee ebo kemaata
kisee yaukuwaatagi" see wegagi.
9 Mee apii to biyaa pooneano see utuu pakaga kaboo magaa da kaa ebo tookee bagee yuwa me kuwa deeta kaama okoo me wa kaa yege ma, yii-yii ma taatagea. Okoo me waa ma tobaaka, kisee pedeo ou see gaayaa agiyoo kaa ede ma, ede ma eeukuwagee seta kuwa me okoo wa kaa dimi boodi ebo kaatagea. 10 Waa boodi abaaga kuwa esee ebo yoka kuwa ebo tookee bagee yuwa me weda kaa beesekaa mokoo kaama yiinaageeta wegaatagea menaa kuwa ko kisee:
"Yaai, pedeo nao, ebo kota magaa mee, pesee, omaago see magaa Babel magaa mee.
Jam ena yiba too kisee ki pedeo keepeasega" see menaa wegaatagea.
11 Bedaa magaa da kaa okoo agiyoo-pagiyoo pe-doogee taa see bagee kuwa miya mee apii to wa kaa yege ma, yii-yii ma taatagea. Kuwa okoo me pe-doogee siyaa agiyoo yaedaano bagee kuwa eto taa kega nao naadi kaama dimi boodi ebo kaatagea. 12 Okoo me pe-doogee siyaa agiyoo kuwa eebaa, kuwa ko emas pose ma, perak pose ma, kepe ebo edaakee omaa apanaa yuwa ma, mutiara keepa yuwa ma, esee atokaa see dokaa ma, dadi poo epoo see dokaa ma, tadaa epoo see dokaa ma, apanaa daamaa dokaa tomaa-tomaa yuwa ma, wunu daamaa see piyaa kaa ukuwataa see agiyoo tomaa-tomaa yuwa ma, gading wodaa me egoo to kaa gepetaa see agiyoo tomaa-tomaa yuwa ma, kepe ebo edaakee piyaa kaa ukuwataa see agiyoo tomaa-tomaa yuwa ma, tembaga pose ma, besi pose ma, pualam omaa ma kisee agiyoo kaa ukuwataa see agiyoo tomaa-tomaa yuwa miya. 13 Kiyoo kaama wunu daamaa piya kado ma, gii ebo kisi naadi agiyoo yeeyee ma, wunu daamaa see agiyoo yeeyee ma, apanaa wunu daamaa agiyoo tomaa-tomaa mur ma, kemenyan see piya bakaa ma kuwa. Kiyoo kaama anggur poo uwoo ma, zaitun minyak uwoo ma, roti yeeyee ma, gandum ma, sapi wodaa ma, domba wodaa ma, kuda wodaa ma, kuda komaa yuwa ma, hamba kiyaata bagee, api miya, paayogaa miya. Mee apii to pedeo kiyaano taa kaboo mée me kisee agiyoo, kisee bagee kuwa maamaa pe-doogee, edaagee seta.
14 Mee apii to paagoo wegaatagea menaa kuwa ko kisee: "Kuwa a me ou dimii kaa kepe ebo edaagee seta agiyoo-pagiyoo kuwa uduma taa kedaaka. Kuwa a me senawii agiyoo yuwa ma, diino daamaa see agiyoo ma kuwa uduma egadaaka yoka eto kaama wodoo kuwa a paagoo se diipea" see wegaatagea. 15 Kuwa agiyoo-pagiyoo pe-doogee segee seta kaama senawii kedaa seta bagee okoo me mee apii to ae-wae, boodi abaaga kuwa yaai, weda nao naadi beesekaa kaama yiinaageeta yege ma, yii-yii ma taatagea. 16 Okoo me wegaatagea menaa ko kisee:
"Yaai, pedeo nao, ebo kota magaa mee.
Mee api damaa to waa esee atokaa see dokaa ma, dadi poo epoo see dokaa ma, tadaa epoo see dokaa ma kisee daamaa dokaa kuwa maawoo seta.
Bedaa waa emas pose ma, perak pose ma, kepe ebo edaakee omaa ma, mutiara keepa yuwa ma kuwa miya maatagaa naadi disi ebo, wisida-watada siwoo seta.
Kiya jam ena yiba too kuwa wa me senawii agiyoo-pagiyoo kuwa uduma taa kedaaka yaai, weda nao" see wegaatagea.
17 Apanaa bagee miya kisee menaa wegaatagea. Kuwa ko kapal komaa doonaa see bagee yuwa ma, okoo kaa tabogetaa see bagee yuwa ma, kapal komaa taa peetaa see bagee apanaa yuwa ma, kisee maakaa pikuu da kaa kepe abanaa see bagee yuwa kuwa uduma okoo beesekaa kaama yiinaageeta diitoo taatagea. 18 Okoo me mee api damaa to biyaa utuu pakaga see deeta kaama mena ebo kaa wegaano, "Mee ebo kota magaa mee see see magaa ena ma agoo ye?" see wegagea. 19 Okoo maga ponee masegeeta okoo dagii da kaa sigimeatoo naadi kaama yege ma, yii-yii ma wegaano,
"Yaai, pedeo nao, ebo kota magaa mee.
Kuwa maakaa pikuu da taa peenaa see bagee uduma miya mee api damaa to me senawii agiyoo yadoonaa seta kuwa me senawii kedaa seta.
Kiya jam ena yiba too waa pedeo kega yaai, weda nao" see menaa wegagea, see kuwa anii deepa.
20 Eto ko ikii epoo to wodoo topea bagee yuwa ede ma, ede ma siweei. Bedaa ikii Yesus mikee nao naadi daamaa wa too kiwigintaata bagee yuwa ma, Wa me menaa yadoonaa see bagee yuwa ma, nabi bagee yuwa ma ikii uduma miya ede ma, ede ma siweei. Mee apii to me ikii pedeo kikiyaabuu segee seta kuwa kaa Ogatamee me wa kaa pedeo agiyoo yamiyaagi yoka ede ma, ede ma siwoo taai.
Babel magaa mee taa kedaa taata see wegata menaa
21 Kuwa kaboo da pesee yago malaikat bagee mée ena me ebo omaa ena, gandum poo ikii beendaasi naadi omaa mee see see omaa masegeeta kaama maakaa piku yiba tamekomeegi. Tamekomeeta kaama wa me wegaano,
"Anii kisee omaago ma ukuwaga mee see see ebo kota magaa Babel mee miya
tamekomeeta kaama wodoo ewo, se diipea.
22 Mee kaama wodoo ko aa apii to aa, a me magaa kaa musik baa-baa siyaano bagee okoo me menaa kuwa taa kaapa.
Kuwa ko kecapi see agiyoo baa-baa taano ma, yaayaa taano ma, ebo puusee taano ma, peedi puusee taano ma kuwa uduma si yiipea.
Eto kaama wodoo a me magaa kaa agiyoo tomaa-tomaa ipi kaa ukuwataa see bagee kuwa miya se diipea.
Eto kaama wodoo a me magaa kaa gandum poo yeeyee kisi naadi tagimetaa see menaa kuwa miya si yiipea.
23 Eto kaama wodoo a me magaa kaa peto ena ma ago se poopa, digiyoo too kaapa.
Eto kaama wodoo a me magaa kaa api goeyaa naagoo pesta siyaa kaa menaa kuwa miya si yiipea.
Kuwa a me magaa kaa agiyoo-pagiyoo pe-doogee taa see bagee kuwa esee ebo bagee keta, magaa da kaa pesee yago bagee keta.
A me paa me pesee kaa ukuwayaa agiyoo-pagiyoo kuwa me mée tomaa yuwa deebaa siwoo seta.
Kisee kemaata aa katamekomeeta kaama pedeo kaatage" see wegagi.
24 Kuwa mee apii to wa me booyaabuu seta bagee yuwa okoo me tadaa yuwa wa me magaa kaa yapeeyaata kuwa awee da kaa topa. Kuwa ko nabi bagee me tadaa ma, Yesus mikee nao naadi daamaa wa too wigintaata bagee apanaa yuwa okoo me tadaa yuwa ma, bedaa uwoo to, magaa to booyaabuu seta bagee apanaa yuwa miya uduma okoo me tadaa yuwa wa me magaa kaa topa kemaata waa pedeo kaata.

- Wahyu
- <
- 18
- >

*18:2 Babel magaa mee ko pedeo see api damaa to ebea-ebea, magaa da kaa pedeo iyee-payee ebea-ebea mee. Mée tomaa yuwa mée eebaa okoo kuwa pedeo iyee-payee kuwa me okoo me ou-ou dimi kaa umiwoo, toowoo taatagea, bedaa Yesus yaato bagee wegee-wegee taatagea. Kiya kuwa uduma Ogatamee me taa kiyaatagi, ebo kota magaa bugumiyaayaa see see mokoo, see ebea-ebea mee.

18:3 Why 14:8

18:4 Yes 52:11, 2Kor 6:17

© 2020-2022 WBT