- 2 Korintus
- <
- 8
- >

8
Yudea wee kaa daba bagee yuwa kaa kepe kutumeeii segee seta kuwa se ekeasii naadi menaa
1 Neebee nokaa yuwa, Ogatamee Wa me epaa mee Makedonia wee kaa Yesus mikee gaayaa bagee yuwa okoo kaa aii manta kaama daamaa dimii, daamaa menaa yakiyaata menaa kuwa inii me kisiinake, mee ko kisee: 2 Kuwa bagee kuwa ae-wae, dimi gaagaa ebo, kisee gaadee seta agiyoo eebaa kiya okoo me ede see dimii mee miya esee maamaa eebaa kedaa seta. Kisee ede see dimii mee ebo kedaa naadi kaama okoo kepe aii kisee manemea. Okoo kepe eebaa taa, esee daba bagee kiya kabu taa kaa apanaa daba bagee yuwa maniinaka see dimii mee esee maamaa ebo kedaa naadi kaama kepe aii kisee manemea. 3 Mikee, okoo me agoo kiyaa yuwa doodoo too manemea se kiya kuwa asii miya manemea, see kuwa mikee kisega. 4 Mée me okoo paagoo idimegea naadi kaama manemea se kiya okoo me too 'Inii me miya kuwa Yudea wee kaa Yesus mikee gaayaa bagee yuwa paagoo daamaa maniino gaano pedeo yoka' see dimii gaata kaama manemea. Okoo me inii kuwa daba bagee yuwa kepe manegea naaki ou see dimii mee ebo kaa okoo me inii paagoo asiino, "Kuwa inii me kepee kuwa miya masegeeta okoo paagoo yadogaai" see maamaa mée asemea. 5 Petamanii inii me gaano, 'Okoo me kisee maniipea, kisee maniipea' see gaame kiya taa. Okoo me kepe too manemea se. Okoo kepe maniino taa kaboo okoo ekaato Tuhan paagoo keta daamaa ekega-maneemea. Kiyoo kaama bedaa okoo ekaato inii kaa miya daamaa mée ekega-maneemea, mee kaama too kepe manemea. Okoo me kisee kepe maniino taa kaboo ukuwata-ukuwata kuwa ko okoo Ogatamee me gaata-gaata doodoo too daamaa ukuwamea. 6 Kisee kemaata ikii me kepee gaayu ko ikii me kuwa miyoo taa epa kaa maniino see kepee kuwa Titus me kutumeeii simi see see eto bedaa ikii me maniiino see kepee apanaa topa yuwa kuwa miya wa me kikutumeeiisi naadi inii me "Okoo paagoo pooi" see menaa kuwa wa paagoo maamaa asege. 7 Eto ikii me daamaa umiwoo, toowoo siyaa iyee-payee kuwa maamaa eebaa, kuwa ko kisee: ikii me Yesus mikee gaano dimii mee ebo, ikii mena wegaano ipi, ikii ipi see dimii mee ebo, ikii me daamaa ukuwaano too dimii mee omaago, bedaa ikii me inii epa mée gaayaa dimii mee miya ebo. Ikii kisee daamaa iyee-payee kuwa maamaa eebaa see kaa umiwoo, toowoo siyaa see see eto miya ikii me daba bagee maniino dimii mee miya ebo kiyaai.
8 Anii kuwa kisega kuwa ko ikii kisee ukuwaai, kisee manii see kisega menaa kuwa se. Kiya apanaa magaa kaa bagee okoo me kepe maniino ou dimii mee ebo kiyaa see see mokoo ikii miya ikii me kisee epa kaa maniino dimii mee ebo ye, taa ye see kuwa anii kidiino see naadi kisega menaa. 9 Mee ko inii epoo Mée Tuhan Yesus Kristus Wa me mée epa dimii mee ikii miya ipi. Waa senawii kiya ikii kaa Waa daba bagee ena mokoo keta. Mee ko ikii miya senawii kesea naadi Waa ekaato daba bagee ena mokoo kiyaata, see kuwa naadi kaama kisega.Mat 20:28, Rom 8:32, 2Kor 6:10, Plp 2:6-8
10 Eto ko ni me 'Ikii kisee ukuwaano daamaa yoka' see gaano dimii mee ko kisee: Ikii tahun miyoo taa ikii me kepe maniino ede see dimii gaata kaama kepe manemea. Ikii me keta kisee manemea, bedaa kisee maniino dimii mee miya ikii me keta gaamea, apanaa magaa kaa bagee okoo me uuto. 11 Ikii tahun miyoo ede ma kepe maniipa see dimii mee gaawoo semea see see eto miya ikii me kepe agoo kiyaa yuwa doodoo esee ede ma mantaata sikii kiyaano daamaa see kuwa anii gaaga. 12 Mee ko ikii esee ede ma aii maniyu ko ikii eebaa agoo kiyaa miya, eebaa taa peenaa too kiyaa miya, ikii me agoo kiyaa yuwa doodoo esee ede ma aii maniyaa yuwa kuwa Ogatamee me daamaa masiipi.
13 Ni me ikii kisee maniino daamaa see kisega mee ko kuwa ikii me kepee maniipea bagee yuwa okoo kuwa kepee masemaata kaama daamaa pesee ma omegee, toogee siyaa kiya ikii too kepe taa kaa dimi gaagaa see kaa omegee, toogee taai see kuwa kisega se. Okoo ma ikii paaya uduma endagii, uduma daamaa omegee, toogeesea naadi kisega. 14 Mee ko eto kiipaa ikii me peenaa eebaa kiyaa yuwa kuwa me okoo sikii taa bagee yuwa daamaa sikii yakiyaayaa. Bedaa mee kaama wodoo ko ikii sikii taa kiyaa kaboo okoo miya okoo me peenaa eebaa kiyaa yuwa kuwa me ikii daamaa sikii kikiyaayaa. Kisee aii aamanee segee naadi kaama uduma endagii, uduma daamaa omegee, toogee siyaa. 15 Kisee endagii see kaa menaa ena mee idukaa ebeamaata, mee ko kisee:
"Eebaa maseeii siyaa bagee kuwa maakaa taa,
bedaa eebaa taa maseeii siyaa bagee kuwa miya sikii taa see taa" see menaa ebeamaata. Kel 16:18
Titus ma, mée wiya ma okoo daamaa badaa magaai naadi aseta menaa
16 Eto ko ani me ikii kiepa kaa daamaa kiukuwaano ede see dimii mee Ogatamee me Titus me dimii yiba miya yamiyaagi yoka anii Ogatamee paamee dimii mee ebo. 17 Mikee, inii me waa asiino, "Kuwa okoo me maniino see kepee kuwa aa pe-kutumeeii taape ye" see asiyaa naaki wa me "Daamaa, ede" see asigi. Inii kisee wa paagoo asigi kiya inii kuwa asiino taa kaboo miya wa me too ikii paagoo poopa see dimii agoo. 18 Bedaa Yesus mikee gaayaa bagee mée waa ena miya Titus ma enaataa pooi see inii me asege. Mee mée to Yesus me menaa daamaa yaweganaa see mée to kemaata apanaa magaa kaa Yesus mikee gaayaa bagee uduma okoo me waa yaapaagee siyaa. 19 Mee too se kiya kuwa Yesus mikee gaayaa bagee yuwa me mee mée to inii ma epo enaataa peesi naadi wigintaamea. Mee ko inii ikii paagoo meemaata kaama ikii me kuwa daba see bagee yuwa epa kaa maniino see kepee kuwa inii yadogaape kaboo mee mée to mee waa inii ma epo enaataa peese yoka pooi see kuwa okoo me waa asemea. Inii Tuhan Waa ebo ekee taano see naadi kuwa kepee yadogaape, bedaa inii me okoo epa kaa kisee yadogaano ou see dimii mee awee da kaa mée deesi naadi miya yadogaape.
20 Ikii me epa kaa eebaa maniino see kepee kuwa mée me inii kaa oma menaa mée yawegayaa naadi kaama mee mée to miya kuwa kepee inii ma epo enaataa yadoosi naadi badaa magaape. 21 Mee ko inii kuwa kepee yadogaape kuwa Tuhan mee emaa dagii da kaa too daamaa topoo ii see mée deesi naadi yadogaape kuwa se kiya mée uduma emaa dagii da kaa miya daamaa topoo ii see mée deesi naadi mee mée to miya badaa magaape.
22 Bedaa Yesus mikee gaayaa bagee ena paagoo miya "Aa ma ikii paaya epo enaataa pooi" see inii asiipe. Mee mée mee miya kaagaa eebaa inii me wa paagoo naaukuwaai see asiyaa naaki wa me ukuwaano too, inii me kisee kuwa maamaa deegeeke. Eto ko waa ikii me daba bagee kepe maniino ede see dimii mee daamao see kigaagi yoka wa me ikii paagoo peega naaki ou dimii mee ebo kedaaka. 23 Titus mee gaayu ko waa ikii kaa anii ma epo enaataa daamaa kiukuwataa see mée mee. Kuwa Yesus mikee gaayaa bagee apanaa wiya kuwa gaayu ko apanaa magaa kaa Yesus mikee gaayaa bagee yuwa me ekea miya pooi see aseta bagee wiya. Ekea me Kristus Waa ebo ekee segee see bagee wiya. 24 Kisee kemaata okoo ikii paagoo peemaata kaama ikii me epa dimii mee mikee ebo ii see kigaasi yoka okoo daamaa badaa magaai. Mee kaama apanaa magaa kaa Yesus mikee gaayaa bagee yuwa okoo miya ikii kisee bagee ii see awee da kaa kigaapea. Bedaa inii me ikii kisee bagee yuwa yoka see kiapaagee seta menaa kuwa mikee menaa ii see kuwa miya awee da kaa kinekeendaasi yoka okoo daamaa badaa magaai.

- 2 Korintus
- <
- 8
- >

8:9 Mat 20:28, Rom 8:32, 2Kor 6:10, Plp 2:6-8

© 2020-2022 WBT