- 1 Yohanes
- <
- 3
- >

3
1 Iniitaagi me inii mée epa dimii ebo kaa Ni me yogaa yuwa nao see mée gaataa see kuwa inii niigaagaa taai. Inii mikee ki Ogatamee me yogaa yuwa kiya magaa da kaa bagee gaayu ko okoo me inii kisee bagee see kuwa mée se nekeenegea. Okoo Ogatamee Yoopaa Waa miya ewo kemaata kaama okoo me inii Wa me yogaa yuwa ii see kuwa miya mée nekeeniino taa.Yoh 1:12 2 Ni me epa see bagee yuwa, inii mikee Ogatamee me yogaa yuwa kiya inii iminookaa mapeagiyoo see see kaatagea, inii maagiyoo gakadeatagea see kuwa eto kiipaa inii mée ipi kiyaano taa. Kiya inii ipi see menaa mee ko inii mikee Kristus mokoo kedaa taatagea see menaa mee inii ipi. Waa meetagi naagoo Waa kisee Mée, kisee Mée see kuwa inii awee da kaa diitagea, kaama too inii miya Waa see see kaatagea.Plp 3:20-21, Why 22:4 3 Okoo Anii Waa see see kaata nao see dimii gaawoo see bagee kuwa okoo ekaato pedeo dimii, pedeo menaa uduma wisintagaa siwoo siyaa. Kristus Waa miya pedeo taa see Mée see see okoo miya okoo ekaato pedeo uduma taa kiyaabuu siwoo siyaa.2Pet 3:13-14
4 Pedeo ukuwaano kuwa ko Ogatamee me mée aseta menaa kuwa omeekee yoka pedeo ukuwagee see bagee kuwa Ogatamee me menaa kuwa daimeekee. 5 Inii me pedeo ukuwata yuwa Kristus me mée yawonakumiino see naadi magaa da kaa meta see kuwa ikii ipi. Wa kaa pedeo dimii, pedeo menaa ena ma taa see Mée.Mat 1:21, Yoh 1:29 6 Kisee kemaata Kristus ma dimi aagadi-maagadi siyaa bagee yuwa kuwa pedeo agiyoo se ukuwagee siyaa.1Yoh 5:18 Pedeo agiyoo ukuwagee see bagee gaayu ko Kristus mee ewo, nekeeniino taa.
7 Ni me yogaa yuwa, mée me "Taa ke, daba ukuwaai" kisee kideebaa taapea yoka gaai. Daamaa agiyoo ukuwawoo see bagee kuwa dimi topoo. Kristus Waa dimi topoo see Mée see see okoo miya Waa mokoo bagee kiyaa. 8 Pedeo agiyoo ukuwagee see bagee kuwa manii to ko Iblis, wa yaato bagee yuwa. Iblis waa miya petamanii kaama pedeo too ukuwawoo see mée yoka okoo miya waa mokoo bagee. Ogatamee Yoopaa meta mee ko Iblis me ukuwanaa, peenaa see agiyoo yuwa yataa kiyaano see naadi meta.Kej 3:15, Kol 2:15, Yoh 8:44, 12:31, Ibr 2:14-15 9 Ogatamee me yogaa yuwa okoo yiba Wa me dimi mena seemeta kaama umiwoo, toowoo siyaa kuwa me pedeo agiyoo se ukuwagee siyaa. Okoo Ogatamee me yogaa kiyaabuu seta bagee yoka pedeo agiyoo ukuwagee taano iyo. 10 Kuwa Ogatamee me yogaa yuwa, kuwa Iblis me yogaa yuwa mikee ii see kuwa nekeeniino mee ko kisee: Ogatamee me menaa si yayeetaa, si yaukuwataa see bagee kuwa Wa me yogaa yuwa se, bedaa Yesus yiba ena kenaa bagee epa taa see bagee kuwa miya Wa me yogaa yuwa se, see kuwa nekeeniyaa yoka kuwa kideebaa see bagee yuwa gaai.
Yesus yiba ena kenaa bagee epa aagaa taai naadi menaa
11 Ikii petamanii kaama yeesekea menaa mee ko kisee: Inii epa niiaagaa taai see menaa mee.Yoh 13:34 12 Idukaa Kain me pedeo dimii mee ikii miya se masii. Waa pedeo yago mée Iblis yaato bagee yoka menaamee patameta. Kaasee kaa patameta? Wa me ukuwagee seta agiyoo yuwa pedeo, menaamee me ukuwagee seta agiyoo yuwa daamaa naadi kaama patameta.Kej 4:4-8
13 See kemaata ikii Yesus yiba ena kenaa bagee yuwa, magaa da kaa dimi-pami yago bagee yuwa me kibe kegea gaayu ko okoo kisee bagee yuwa too yoka dimi se nagimaai.Yoh 15:18-19 14 Inii miya idukaa mée umina bogaano yaato omegee, toogee seta bagee kiya inii eto epa aagaa see bagee yuwa kemaata mée umina bogaano yaato kaama esegedoota kisee too iminoo miya, iminoo miya toowoo see yaato peanta umiwoo, toowoo see bagee yuwa kegea, see kuwa inii ipi. Epa se aagaa siyaa bagee kuwa umina bogaano yaato too umiwoo, toowoo siyaa. 15 Mée waa ena me waa ma Yesus yiba ena kenaa bagee ena be kiyu ko waa mée wugiino dimii gaataa see mée mokoo. Mée wugiino bagee gaayu ko okoo iminoo miya, iminoo miya toowoo see yaato peanta toogee see bagee yuwa se, see kuwa ikii ipi.Mat 5:21-22 16 Mée epa dimii mee inii nekeeniino mee ko kisee: Kristus Waa ekaato ekegataata mée yaboota mee. Mee kaama mée epa dimii mee inii nekeenta kaama epa aagaa siwoo siyaa. Wa me inii mée epa kaa ekaato ekegataata mée yaboota kemaata Waa see see inii miya inii ekaato ekegataata Yesus mikee gaayaa bagee yuwa epa nao naadi yaku see taa see dimii mee gaawoo, doowoo taano gaano pedeo.Yoh 15:12-13 17 Mee ko agiyoo agoo kiyaa bagee me Yesus yiba ena kenaa bagee ena agiyoo taa see deegi kiya wisintaata kaama agiyoo se maniyu ko Ogatamee me epa dimii mee waa agoo ye? 18 Ni me yogaa yuwa, epa aagaa taano mee ko mena me too se, ebe me too se kiya daamaa agiyoo aaukuwagee, aii aamanee see kuwa mikee epa aagaa taano kuwa naadi kisega.Mat 25:35-40, Yak 2:15-16
Inii Ogatamee paagoo asiyaa kaboo weda taa kaano see naadi menaa
19 Inii mée epa aagaa siyu ko inii Ogatamee me yogaa yuwa, inii mikee menaa yaato bagee yuwa ii see kuwa inii nekeeniyaa, bedaa inii Ogatamee paagoo asiyaa kaboo weda taa, koogo dimi adumegee siyaa. 20 Mee ko inii Ogatamee paagoo 'Anii pedeo nao' see weda dimii mee ebo kiya Ogatamee me mée epa dimii mee esee ebo. Inii me gaayaa yuwa Waa ipi yoka inii 'Yaai, anii pedeo yoka' see dimii miyaa kaboo Ogatamee me inii dimi mena mée tamooniyaayaa. 21 Ni me epa see bagee yuwa, inii me 'Yaai, anii pedeo yoka' see dimii mee taa kega kaboo inii weda taa ma Ogatamee paagoo ekaapa pe-asiyaa. 22 Inii Wa me mée aseta menaa yuwa yayeewoo, Waa ede kiyaa agiyoo yaukuwawoo, see kuwa kaa inii me Wa paagoo asiyaa agiyoo yuwa uduma masiyaa.1Yoh 5:14 23 Wa me mée aseta menaa kuwa ko kisee: Wayoopaa, ekaa yago Mée Yesus Kristus mee mikee nao see gaai, bedaa mee mokoo miya ikii epa aagaa taai, see kuwa mée aseta.Yoh 13:34, 15:12,17 24 Kuwa mée aseta menaa yuwa daamaa yayeetaa, yaukuwataa see bagee kuwa ko Waa ma dimi aagadi-maagadi naadi umiwoo, toowoo see bagee yuwa, bedaa Waa miya okoo ma dimi aagadi-maagadi eetaa see. Waa inii ma dimi aagadi-maagadi naadi inii yiba mée eetupi ii see kuwa inii nekeeniino mee ko Wa me Roh mee inii mée manta kemaata nekeeniyaa.Yoh 14:23

- 1 Yohanes
- <
- 3
- >

3:1 Yoh 1:12

3:2 Plp 3:20-21, Why 22:4

3:3 2Pet 3:13-14

3:5 Mat 1:21, Yoh 1:29

3:6 1Yoh 5:18

3:8 Kej 3:15, Kol 2:15, Yoh 8:44, 12:31, Ibr 2:14-15

3:11 Yoh 13:34

3:12 Kej 4:4-8

3:13 Yoh 15:18-19

3:15 Mat 5:21-22

3:16 Yoh 15:12-13

3:18 Mat 25:35-40, Yak 2:15-16

3:22 1Yoh 5:14

3:23 Yoh 13:34, 15:12,17

3:24 Yoh 14:23

© 2020-2022 WBT