- Wahyu
- <
- 22
- >

22
1 Kuwa kaboo da mee malaikat see mée to me mée aya tuyaabuu siwoo siyaa uwoo kuwa nadeeyaagi. Kuwa uwoo kuwa ko esee daamaa, awee, kristal omaa deeyaa mokoo. Kuwa uwoo yuwa Ogatamee ma, Domba Pooduu to ma Ekea me ebo animagaano yoo kaama peetaaka. 2 Kuwa uwoo kuwa mee kota magaa kaa etaa da taa peetaaka. Kuwa uwoo naayaato-naayaato ko mée aya tuyaabuu siwoo siyaa piya wodoo to topa. Mee piya wodoo to tahun gakata kaagaa gaasi ma wiya poo ekagee see, keno gakata kisee too poo daamaa ekawoo siyaa. Mee piyaa iyee yuwa me mée tomaa-tomaa yuwa kaa meanee see agiyoo yuwa yataa kiyaabuu see.Kej 2:9, Yeh 47:12 3 Mee magaa kaa Ogatamee me pedeo ayaa yadootaayaa agiyoo ena ma taa kaata. Ogatamee ma, Domba Pooduu to ma Ekea me ebo animagaano yoo kiyoo agoo kaata. Wa me agiyoo daamaa yaokagee see bagee yuwa me Waa ebo ekee, yaapaagee siwoo taatagea. 4 Okoo me Wa me ebeyumaa da diitagea. Wa ekaa da okoo me etaguu to kaa yaebeamagaatagi.Mat 5:8, Ibr 12:14 5 Digiyoo kuwa kiyoo taa kaata. Tuhan Ogatamee Wa me agoo da mee okoo kaa wogaamaayaabuu siwoo taatagi kemaata peto agoo da miya taa, keno miya taa, kisee ago peeyaano agiyoo kuwa okoo gaano pedeo see taa kaata. Okoo kisee too iminoo miya, iminoo miya ebo too toowoo taatagea, see kuwa mee malaikat see mée to me nadeeyaagi.
Yesus mee moga meetagi yoka see kaa menaa
6 Kuwa kaboo da mee malaikat see mée to me nasiino, "Kuwa a me deepe, yeepe menaa kuwa ko mikee nao naadi daamaa masiyaa menaa kuwa. Tuhan mee, Waa nabi bagee paagoo Roh maniyaa Mée Ogatamee mee Wa me malaikat see mée to paagoo asiino, 'Ni me agiyoo daamaa naokagee see bagee yuwa paagoo pooi' see asigi. Kuwa moga ukuwaandaa taapa agiyoo kuwa deeyaasi naadi okoo paagoo peeyaagi" see nasigi.
7 Yesus me menaa mee ko "Daamaa nekeenii: Anii moga meeta. Eto mee kapogee yiba kisee ukuwaandaaka, bedaa kisee ukuwaandaa taata see menaa kuwa miya okoo daamaa peneata doowoo see bagee kuwa daamaa, ede nao" see wegagi.
8 Anii ko Yohanes, kuwa menaa kuwa yeetaa, deetaa sepa mée to. Anii kuwa menaa yuwa yeetaa, deetaa semaata kaama anii mee malaikat see mée to ebo ekee, yaapaagee taano see naadi wa me badoo da kaa esee-gapuunega. 9 Kiya wa me nasiino, "Kisee se ukuwaai. Aa ma, nabi bagee yuwa ma, ikii Yesus yiba ena kenaa bagee yuwa uduma ikii Wa me agiyoo yaokagee siyaa see see anii miya kisee mée. Bedaa mee kapogee yiba menaa kuwa daamaa peneata doowoo siyaa bagee kuwa miya inii paaya uduma Wa me agiyoo yaokagee see bagee yuwa yoka Ogatamee mee too ebo ekee, yaapaagee taai" see nasigi. 10 Bedaa wa me nasiino, "Monaa da katu yoka mee kapogee yiba ukuwaandaa taata menaa kuwa se booneai. 11 Pedeo agiyoo ukuwaano too ede see bagee kuwa okoo pedeo agiyoo ukuwawoosi yoka ekeasii. Bedaa pedeo dimii kaa too umiwoo see bagee kuwa okoo pedeo dimii kaa umiwoosi yoka ekeasii. Dimi topoo see bagee kuwa okoo daamaa, topoo see agiyoo ukuwawoo taapea, bedaa kisee okoo daamaa wa too wigintaata pedeo taa see kaa umiwoo see bagee kuwa okoo daamaa wa too wigintaata pedeo taa see kaa umiwoo, toowoo taapea" see kuwa wa me nasigi.
12 Yesus me menaa mee ko "Daamaa nekeenii: Anii moga meeta. Anii mée gakata okoo me ukuwagee seta yuwa doodoo okoo me ukuwataa to mokoo da maniino see naadi doomeeta.Mat 16:27 13 Anii ko Alpa ma, Omega ma kuwa. Anii toono mee ko idukaa petamanii kaama kisee too usii da ewo. Manii to ma, usii to ma kuwa ko Ani too" see wegagi.
14 Okoo me dokaa wetogemaata kaama pedeo taa see bagee kuwa daamaa, ede nao. Okoo mee kota magaa kaa oma wagee kenee to taa daba seemiyaata kaama mée aya tuyaabuu siwoo siyaa piyaa poo kuwa aii naatagea.Mat 22:13, Why 2:7, 7:14 15 Kiya mee magaa kaa kaama amaa kaa tapa yaato ekeata bagee kuwa ko kameno mokoo otoopa ukuwanaa see bagee yuwa ma, deo peneasiyaa bagee yuwa ma, otoopa aadoona-maadoona see bagee yuwa ma, mée wugitaa see bagee yuwa ma, makapaa ogatamee ebo ekee, yaapaagee see bagee yuwa ma, makapaa menaa ou, makapaa agiyoo ou, kisee gaawoo, ukuwawoo siyaa bagee yuwa ma okoo uduma mee kota magaa kaa kaama amaa kaa ekeata bagee yuwa.
16 "Eto ko Anii Yesus mee me kisiino ko: Ni me malaikat see mee to wa me ikii Yesus mikee nao naadi kutuu taa siyaa bagee yuwa paagoo kuwa ukuwaandaa taata menaa yuwa kisiino see naadi pooi see aseta. Anii ko Daud wa kaa kaama asii-kaba-kaba seta Mée, awii yaato keno wogaa to see okadee mee wikiindaa siyaa mokoo see Mée mee" see kisega.
17 Roh mee ma, Domba Pooduu to Wa me goeano see apii to mee ma kuwa me "Meei" see wegagea. Bedaa mee menaa yeeyaa bagee kuwa miya "Meei" see kuwa asiino daamaa. Uwo naadi kiyaa bagee uduma meei. Uwo naano ede kiyaa bagee yuwa uduma kuwa mée aya tuyaabuu siwoo siyaa uwoo kuwa aii kisee naano ke meei.Yes 55:1, Yoh 4:10, 7:37-38
Wodopasi menaa
18 Eto mee kapogee yiba kisee ukuwaandaaka, bedaa kisee ukuwaandaa taata see menaa kuwa yeetaa see bagee paagoo ani me asiino ko: mée waa ena me kuwa menaa yuwa kaa wa me too gaayaa menaa noonaa ma tabeasiyu ko mee kapogee yiba mée kaa pedeo meanee see agiyoo ebeamaata yuwa kuwa Ogatamee me mee mée to kaa pe-tabeasiitagi. 19 Bedaa mée waa ena me mee kapogee yiba menaa kuwa noonaa wisintaata ekeasiyu ko mee kapogee yiba Ogatamee me kisee daamaa aii maniita see ebeamaata agiyoo kuwa mee mée to se masiitagi. Kuwa ko Wa me kuwa mée aya tuyaabuu siwoo siyaa piyaa poo kuwa wa me see yuwa se nuyaatagi. Bedaa mee daamaa wa too wigintaata kota magaa kaa wa me toopa see gaata komoo mee miya se tuyaatagi.
20 Kuwa menaa kuwa uduma anii daamaa naseta Mée Wa me wegaano menaa ko "Mikee, Anii moga meeta" see wegagi. Amin. Tuhan Yesus Aa meei.1Kor 16:22
21 Tuhan Yesus Wa me aii kiepa dimii mee ikii uduma epo enaataa kiitoowoosi naadi kiasega. Amin. Kiyoo too.

- Wahyu
- <
- 22
- >

22:2 Kej 2:9, Yeh 47:12

22:4 Mat 5:8, Ibr 12:14

22:12 Mat 16:27

22:14 Mat 22:13, Why 2:7, 7:14

22:17 Yes 55:1, Yoh 4:10, 7:37-38

22:20 1Kor 16:22

© 2020-2022 WBT